কাশ্মীরে যাওয়ার পথে একটি বাক্স আসে চট্টগ্রামে, ঢাকায় এনে তাজউদ্দিনের হাতে তুলে দেয় মজিদ বাট    ০০ সমীর কুমার দে    একুশে আগস্ট বঙ্গবন্ধু এভিনিউয়ে আওয়ামী লীগের সমাবেশে হামলায় ব্যবহূত গ্রেনেডের উৎসের সন্ধান পাওয়া গেছে। একটি নির্ভরযোগ্য সূত্র  জানিয়েছে, কাশ্মীরে যাওয়া একটি চালান থেকে একশটি গ্রেনেডের একটি বাক্স দেশে ঢোকে। পাকিস্তানের নাগরিক আবদুল মজিদ বাট চট্টগ্রাম থেকে ওই গ্রেনেডগুলো ঢাকায় এনে মাওলানা তাজউদ্দিনের কাছে দেয়। তাজউদ্দিন গ্রেনেডগুলো দেন মুফতি হান্নানের কাছে। এই চালানেরই কিছু গ্রেনেড আওয়ামী লীগের সমাবেশে হামলায় ব্যবহার করা হয় বলে ওই সূত্রটি নিশ্চিত করেছে। এছাড়া টাস্কফোর্স ইন্টারোগেশন (টিএফআই) সেলেও এসব তথ্য স্বীকার করেছেন হরকাতুল জিহাদের প্রতিষ্ঠাতা আমীর ও ইসলামী ডেমোক্রেটিক পার্টির সভাপতি মাওলানা আবদুস সালাম।    একুশে আগস্ট  আওয়ামী লীগের সমাবেশে গ্রেনেড হামলা মামলাটি বর্তমানে অধিকতর তদন্ত করছেন পুলিশের অপরাধ তদন্ত বিভাগের (সিআইডি) বিশেষ পুলিশ সুপার আবদুল কাহার আকন্দ। তদন্ত শেষ পর্যায়ে রয়েছে বলে জানা গেছে। এর আগে সিআইডির সহকারী পুলিশ সুপার ফজলুল কবীর আদালতে তদন্ত প্রতিবেদন দাখিল করেন। অধিকতর তদন্তে গ্রেনেডের উৎসের সন্ধান করতে বলে আদালত। আগের তদন্তে সিআইডি কর্মকর্তারা জানতে পারেন মাওলানা তাজউদ্দিন জঙ্গিদের হাতে গ্রেনেডগুলো তুলে দিয়েছেন। এর বেশী কিছু তারা বের করতে পারেননি। আগে দাখিল করা তদন্ত প্রতিবেদনে বলা হয়েছিল- গ্রেনেড  সরবরাহকারী তাজউদ্দিন দেশের বাইরে পালিয়ে থাকায় গ্রেনেডের উৎসের সন্ধান পাওয়া যায়নি। তাকে গ্রেফতার করা গেলেই গ্রেনেডের উৎস পাওয়া যাবে।    অধিকতর তদন্তে নেমে সিআইডি সাবেক স্বরাষ্ট্র প্রতিমন্ত্রী লুৎফুজ্জামান বাবর, হুজির প্রতিষ্ঠাতা আমীর মাওলানা আবদুস সালাম, বিএনপি দলীয় ওয়ার্ড কমিশনার আরিফুল হক ও পাকিস্তানি নাগরিক মজিদ বাটকে গ্রেফতার করে। সিআইডির জিজ্ঞাসাবাদে মজিদ বাট জানিয়েছে, এর আগে গত বিএনপি-জামায়াত জোট শাসনামলে র্যাব তাকে গ্রেফতার করেছিল। দীর্ঘদিন র্যাব তাকে হেফাজতে নিয়ে জিজ্ঞাসাবাদ করে। এর কিছুদিন পরই  সিআইডি গ্রেফতার করে মাওলানা আবদুস সালামকে। বিগত তত্ত্বাবধায়ক সরকারের সময় মাওলানা সালাম ইসলামিক ডেমোক্রেটিক পার্টি (আইডিপি) নামে একটি রাজনৈতিক দল গঠন করেন। নির্বাচন কমিশনের কাছে তারা নিবন্ধনের জন্য আবেদনও করেছিলেন। কিন্তু সব শর্ত পূরণ করতে না পারায় নির্বাচন কমিশন তাদের নিবন্ধন দেয়নি।    মামলার তদন্ত কর্মকর্তা সিআইডির বিশেষ পুলিশ সুপার আবদুল কাহার আকন্দ ইত্তেফাককে জানান, মামলাটির তদন্ত চলছে। এখন শেষ পর্যায়ে। নতুন করে তিনি চারজনকে গ্রেফতার করেছেন। জিজ্ঞাসাবাদ করেছেন তৎকালীন ডিজিএফআই ও এনএসআই প্রধানসহ  ২০/২২ জনকে। গ্রেনেডের উৎসের সন্ধান পাওয়া গেছে বলে তিনি স্বীকার করেছেন। যা চার্জশিটে উলেস্নখ করা হবে বলে তিনি জানান।    সূত্র জানায়, সিআইডি মাওলানা সালামকে গ্রেফতারের পর বিভিন্ন মামলায় দফায় দফায় জিজ্ঞাসাবাদ করে। এক পর্যায়ে তাকে টাস্কফোর্স ইন্টারোগেশন সেলে (টিএফআই) জিজ্ঞাসাবাদ করা হয়। মাওলানা সালাম জানান, ২০০৪ সালের একুশে আগস্ট আওয়ামী লীগের সমাবেশে গ্রেনেড হামলার সময় তিনি দেশে ছিলেন না। ৪ মাস ১২ দিন পাকিস্তানে থাকার পর গ্রেনেড হামলার কিছুদিন পর তিনি দেশে ফেরেন। এর আগে ২০০৪ সালের মার্চের প্রথম দিকে  মুফতি হান্নানের সঙ্গে তার ঢাকার সাতমসজিদ এলাকায় দেখা হয়। সেখানে নামাজ পড়ার পর মাওলানা তাজউদ্দিন, মুফতি হান্নান, আবদুল মজিদ বাট ও তিনি বৈঠকে বসেন। মাওলানা তাজউদ্দিন সেখানে বলেন, আওয়ামী লীগ যতবার ক্ষমতায় এসেছে ততবারই তাদের (মুজাহিদিনদের) কাজ করতে অসুবিধা হয়েছে। ফলে আওয়ামী লীগ যাতে ক্ষমতায় আসতে না পারে সে ব্যবস্থা করতে হবে। মাওলানা সালামের দাবি, তখন সেখানে তিনি বলেন, এ ধরনের কাজ করলে দেশে অশান্তি সৃষ্টি হবে,তাই কাজটা করা ঠিক হবে না। তখন তাজউদ্দিন বলেন, বর্তমান সরকারের পুরো সহযোগিতা পাওয়া যাবে, কোন সমস্যা হবে না।  মুফতি হান্নানও একই ধরনের কথা বলেন। এর কিছুদিন পর মাওলানা সালাম পাকিস্তান চলে যান।    একুশে আগস্ট গ্রেনেড হামলার পর দেশে ফিরে মাওলানা সালাম যোগাযোগ করেন তাজউদ্দিনের সঙ্গে। এ সময় তাজউদ্দিন তাকে জানায়, একুশে আগস্ট শেখ হাসিনাকে খতম করার জন্য মুফতি হান্নান ও তার ভাই আবদুস সালাম পিন্টুর সহযোগিতায় গ্রেনেড হামলা চালানো হয়। পাকিস্তানি জঙ্গি নেতা আবদুল মজিদ বাট চট্টগ্রাম থেকে গ্রেনেডগুলো এনে তার কাছে দেয়। তাজউদ্দিন গ্রেনেডগুলো মুফতি হান্নানের কাছে দেন। মুফতি হান্নান কিছু গ্রেনেড একুশে আগস্টে হামলায়  ব্যবহারের জন্য রেখে অন্যগুলো মুজাহিদিনদের কাছে পাঠিয়ে দেন। পরে মুফতি হান্নানও মাওলানা সালামের কাছে স্বীকার করেন কাশ্মীর যাওয়ার পথে একশ গ্রেনেডের একটি বাক্স দেশে ঢুকেছিল। তার মধ্যে কিছু একুশে আগস্টের হামলায় ব্যবহার করা হয়েছে।    মাওলানা তাজউদ্দিন মাওলানা সালামের কাছে আরও জানিয়েছেন, একুশে আগস্ট গ্রেনেড হামলা চালানোর আগে মুফতি হান্নানের বাড্ডার বাসায় একটি বৈঠক হয়। সেখানে তাজউদ্দিন ও মুফতি হান্নান ছাড়াও বেশ কয়েকজন উপস্থিত ছিলেন। গ্রেনেড হামলার পর তাজউদ্দিন ও মুফতি হান্নান ঢাকাতেই ছিলেন। এর কিছুদিন পর  তাজউদ্দিন মাওলানা সালামকে জানান, একুশে আগস্ট আওয়ামী লীগের সমাবেশে গ্রেনেড হামলা চালিয়ে আসল কাজই (তৎকালীন বিরোধী দলীয় নেত্রী শেখ হাসিনাকে হত্যা) করতে পরলাম না। শুধু বদনাম হল। সরকারের মন্ত্রী ও সংশিস্নষ্ট ঊধর্্বতন ব্যক্তিরা খুশি হতে পারেননি। এরপর অনেকদিন তাজউদ্দিনের সঙ্গে মাওলানা সালামের কোন যোগাযোগ ছিল না।    মাওলানা সালাম টিএফআই সেলে আরও জানান, ২০০৫ সালের ১ অক্টোবর মুফতি হান্নান গ্রেফতার হওয়ার পর একটি গোয়েন্দা সংস্থার কার্যালয়ে আবারও সালামের সঙ্গে তাজউদ্দিনের দেখা হয়। তাজউদ্দিন তখন তাকে জানায়, আর দেশে  থাকা সম্ভব নয়, যেকোন সময় গ্রেফতারের আশংকা রয়েছে। ভাইও (তৎকালীন উপমন্ত্রী আবদুস সালাম পিন্টু) দেশের বাইরে চলে যেতে বলেছে। এরপর কয়েকদিনের মধ্যে ওই গোয়েন্দা সংস্থার তত্ত্বাবধানে তাজউদ্দিনকে পাকিস্তানে পাঠিয়ে দেয়া হয়। ওই গোয়েন্দা সংস্থার সদস্যরাই তাজউদ্দিনের বাসা থেকে পাসপোর্ট আনে এবং ভিসা করিয়ে দেয়। এরপর আর তাজউদ্দিনের সঙ্গে তার যোগাযোগ হয়নি বলে জানান মাওলানা সালাম।